Марко Ганчев
Разходка край линията

chitanka.info

С мойте мисли надалече

нямаше да стигна пак,

но добре, че ги отвлече

преминаващия влак.

От един вагон за майки

ми се мярна гола гръд,

млада, кимна ми, играейки

в ритъм някакъв от плът.

И пое го маранята,

дето тромаво пълзи —

като луда се замята

между сините лози.

В ябълката започуква

цвят о цвят като звънче.

Сока, който ги разпуква,

в мен усетих да тече.

И загуби се сред гърмел

туй видение от плът.

Ненапразно е закърмен —

от чия ли гръд — светът…

1969

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.